
	Παρουσίαση βιβλίου

της Αγγελικής Σμυρλή
Θεοδούλου Λίμιτεδ

στο Σπίτι της Κύπρου

Το Σπίτι της Κύπρου και οι Εκδόσεις Κέδρος παρουσιάζουν την Τρίτη 17 Μαρτίου 2015 και ώρα 20:00, στο Σπίτι της Κύπρου, Ξενοφώντος 2Α, Σύνταγμα,  το βιβλίο της Αγγελικής Σμυρλή  Θεοδούλου Λίμιτεδ.


Ένα μυθιστόρημα που αποκαλύπτει τις σκοτεινές πλευρές της οικονομικής ανάπτυξης της Μεγαλονήσου – η οποία συνοδεύτηκε από τη διείσδυση αμφιλεγόμενων ολιγαρχών του πλούτου στην τοπική οικονομία – και φέρνει στην επιφάνεια πολλές αθέατες πτυχές της σύγχρονης κυπριακής ιστορίας και κοινωνίας. 

Η Αγγελική Σμυρλή γεννήθηκε στην Πάφο το 1938.  Σπούδασε φιλολογία στην Αθήνα και εργάστηκε σε γυμνάσια της Πάφου και των Αθηνών.  Από το 1983 αρχίζει να ασχολείται με τη λογοτεχνία, και τα περισσότερα έργα της – θεατρικά, διηγήματα, αναμνήσεις και μυθιστορήματα – είναι εμπνευσμένα από τη σύγχρονη ιστορία της Κύπρου.  Το 2000 η Ιερά Μητρόπολις Πάφου εξέδωσε το θεατρικό της έργο Βαρνάβας και Παύλος και το ανέβασε επί σκηνής σε πολλά μέρη της Κύπρου.


Για το βιβλίο θα μιλήσουν ο κ. Πασχάλης Κιτρομηλίδης, Καθηγητής Πολιτικής Επιστήμης Πανεπιστημίου Αθηνών και η κ. Ανδρεανή Ηλιοφώτου Πρόεδρος Εθνικής Εταιρείας Ελλήνων Λογοτεχνών Κύπρου.  Την εκδήλωση θα συντονίσει ο κ. Χρήστος Μιχαηλίδης, δημοσιογράφος.   Αποσπάσματα από το βιβλίο θα διαβάσει ο ηθοποιός Πέτρος Πέτρου.


Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

